MT
C 158/14
Il-Ġurnal Uffiċjali tal-Unjoni Ewropea
11.4.2022
Rikors ippreżentat fit-28 ta’ Frar 2022 – Kremer vs Il-Kummissjoni (Kawża T-110/22) (2022/C 158/17) Lingwa tal-kawża: il-Franċiż Partijiet Rikorrent: Christiane Kremer (Brussell, il-Belġju) (rappreżentanti: D. Grisay u A. Ansay, avukati) Konvenut: Il-Kummissjoni Ewropea
Talbiet Ir-rikorrenti titlob li l-Qorti Ġenerali jogħġobha: — tilqa’ dan ir-rikors għal annullament/responsabbiltà mhux kuntrattwali; — tiddikjara r-rikors ammissibbli u, konsegwentement: — prinċipalment, — tiddikjara r-rikors għal annullament fondat, u tiddeċiedi li d-deċiżjoni ta’ rifjut tal-ammissibbiltà tal-Awtorità tal-Ħatra (AIPN) tal-24 ta’ Frar 2022 hija nulla minħabba li: — l-Artikolu 77 tar-Regolamenti tal-Persunal u l-Artikolu 11 tal-Anness VIII tar-Regolamenti tal-Persunal, li fuqhom l-avviż ta’ ffissar indirizzat lir-rikorrenti huwa bbażat, huma illegali; — peress li ma pproponiet lir-rikorrenti, fl-avviż ta’ ffissar tagħha, l-ebda restituzzjoni tad-drittijiet għal pensjoni mhux ikkontabilizzati mill-awtorità Ewropea kompetenti, il-Kummissjoni Ewropea naqset mid-dmir ta’ premura tagħha; — peress li ma pproponiet lir-rikorrenti, fl-avviż ta’ ffissar tagħha, l-ebda restituzzjoni tad-drittijiet għal pensjoni mhux ikkontabilizzati mill-awtorità Ewropea kompetenti, il-Kummissjoni Ewropea kisret il-prinċipju ta’ ugwaljanza fit-trattament u ta’ nondiskriminazzjoni; — tibgħat lura l-fajl lill-Awtorità tal-Ħatra sabiex hija tiddetermina l-ammont li għandu jiġi rrimborsat lir-rikorrenti; — sussidjarjament, — tiddikjara bħala fondat ir-rikors għal kumpens ibbażat fuq arrikkiment indebitu minħabba li r-rikorrenti tilfet id-drittijiet għal pensjoni li tħallsu fl-iskema nazzjonali tal-pensjoni tagħha, li ma ttieħdux inkunsiderazzjoni mill-awtorità kompetenti tal-Unjoni, u li, b’mod korrelattiv, arrikkew il-fond ta’ pensjoni tal-Unjoni Ewropea; — tikkundanna lill-Kummissjoni tikkumpensa ż-żewġ danni finanzjarji mġarrba mir-rikorrenti, evalwati fil-ġurnata tal-preżentata ta’ dan ir-rikors, għal EUR 55 401,07 bħala kapital — tikkundanna lill-Kummissjoni għall-ispejjeż.
Motivi u argumenti prinċipali Insostenn tar-rikors tagħha, ir-rikorrenti tinvoka erba’ motivi. 1.
L-ewwel motiv huwa bbażat fuq l-eċċezzjoni ta’ illegalità tal-Artikolu 77(1) tar-Regolamenti tal-Persunal tal-Unjoni Ewropea (iktar ’il quddiem l-“Istatut”) u tal-Artikolu 11(2) tal-Anness VIII tal-Istatut.
Ir-rikorrenti ssostni li d-dispożizzjonijiet imsemmija iktar ’il fuq jipprevedu li l-uffiċjal għandu jieħu d-deċiżjoni jekk għandux jittrasferixxi d-drittijiet għal pensjoni tiegħu akkumulati fi ħdan is-sistema nazzjonali, lejn il-fond tal-pensjoni tal-Unjoni Ewropea (iktar ’il quddiem “FPUE”) fl-għaxar snin sussegwenti għall-bidu tal-perijodu ta’ attività tiegħu fi ħdan id-dipartimenti tal-istituzzjonijiet tal-Unjoni.
Issa, huwa biss fil-mument tal-irtirar tiegħu li l-uffiċjal li wettaq tali trasferiment ikun jista’ jevalwa b’mod korrett il-portata tat-trasferiment eventwali tiegħu, b’mod partikolari minħabba r-regola li tillimita l-ammont tal-pensjonijiet għal 70 %.
Ir-rikorrenti tikkonkludi minn dan li din ir-regola toħloq differenza fit-trattament fir-rigward ta’ uffiċjal li jkun għamel il-karriera kollha tiegħu fi ħdan is-sistema Ewropea bi ksur tal-prinċipju ta’ nondiskriminazzjoni.